Diari Oficial de la Generalitat Valenciana


Sumari del DOGV 2860, del 31-10-1996 (1996/839722)

ORDRE de 22 d'octubre de 1996, de la Conselleria de Treball i Afers Socials, per la qual es modifica l'Ordre de 25 de març de 1996, de la Conselleria de Treball i Afers Socials, reguladora d'ajudes al cooperativisme i l'economia social per a l'exercici de 1996.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/10/22/(1)/dof/vci/html**

### Dades del document

Número de DOGV
:   2860

Data del DOGV
:   31-10-1996

Secció del DOGV
:   DISPOSICIONS GENERALS

Número del document
:   1996/839722


Data del document
:   22-10-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 22 d'octubre de 1996, de la Conselleria de Treball i Afers Socials, per la qual es modifica l'Ordre de 25 de març de 1996, de la Conselleria de Treball i Afers Socials, reguladora d'ajudes al cooperativisme i l'economia social per a l'exercici de 1996.   
L'Ordre de 25 de març de 1996, de la Conselleria de Treball i Afers Socials, reguladora d'ajudes al cooperativisme i l'economia social per a 1996, regula entre les actuacions que incentiva aquelles destinades a facilitar la integració laboral en empreses cooperatives o d'economia social.  
En aquest àmbit d'actuació es plantegen a les empreses d'economia social dos grans reptes: d'una part, la seua actuació i desenvolupament en relació amb les activitats estacionals o discontínues, així demandades per un mercat governat per les regles de l'oportunitat i la flexibilitat i, d'altra, el seu paper com a organitzacions generadores de riquesa i ocupació que facen pròpies les oportunitats empresarials de caràcter eminentment local.   
En efecte, les profundes transformacions operades en aquests últims anys a conseqüència de la globalització, la desconcentració, l'especialització i la terciarització dels mercats, exigeixen una resposta adequada des del sector de l'economia social, sector que no pot mantenir les seues empreses apriorísticament, ancorades en sistemes organitzatius basats en la presumpció d'una activitat contínua; sinó que ha de convertir-se en un instrument capaç de satisfer les exigències i els imperatius del mercat i d'aprofitar les oportunitats empresarials i d'ocupació allà on aquestes es presenten.  
El que precedeix és particularment rellevant en el món rural valencià, de caràcter eminentment agrícola, en el qual les oportunitats de generació de riquesa i ocupació, moltes d'elles sorgides a nivell local en els anomenats «nous jaciments d'ocupació», han de compaginar-se amb les característiques i peculiaritats de variabilitat, parcialitat, discontinuïtat i contingència que singularitzen l'ocupació en el sector.  
Tals factors aconsellen i la situació actual de l'ocupació l'agrària demanda, una ampliació en les ajudes de l'ordre de referència que incentive la utilització de les capacitats de generació d'ocupació de les cooperatives valencianes i que aprofite el paper motor que exerceixen en el món rural valencià.  
No resulta capriciosa l'elecció de les entitats cooperatives com a agents adequats per a la generació d'ocupació. La naturalesa específica de les cooperatives com a entitats creades per resoldre problemes des de la primacia dels valors de la responsabilitat i la vocació social i que persegueixen, en interès del grup social en què s'insereixen, el desenvolupament sostenible de les seues comunitats; junt amb la comesa central i vertebradora de l'activitat econòmica i social que moltes d'elles exerceixen per a la vida de les seues col·lectivitats, així com la reversió dels seus excedents al projecte solidari al qual serveixen, les converteixen en els agents econòmics i socials d'elecció en tal deler.  
Per això, i fent ús de les atribucions que em confereixen la Llei 5/83, de 30 de desembre, de Govern Valencià, i la Llei d'Hisenda Pública de la Generalitat Valenciana, i en compliment del que disposa la Llei 9/95, de la Generalitat Valenciana, de Pressupostos per a l'exercici de 1996,   
ORDENE  
Article 1  
Es modifica l'Ordre de 25 de març de 1996, de la Conselleria de Treball i Afers Socials, reguladora d'ajudes al cooperativisme i l'economia social per a l'exercici de 1996 (DOGV núm. 2.725, de 10 d'abril) en els següents termes:  
1. S'addiciona a l'epígraf primer de l'article 5. Subvencions per facilitar la integració laboral en empreses cooperatives o d'economia social, un nou apartat amb la següent redacció:  
«D) Una subvenció de 80.000 PTA per cada contracte de 3 mesos de durada que celebren les cooperatives valencianes amb treballadors desocupats en els quals concórreguen alguns dels requisits establerts en l'epígraf 2.A) d'aquest article, o amb treballadors fixos discontinus que es contracten en períodes de manca d'ocupació en la seua relació laboral, o amb treballadors inscrits en les oficines d'ocupació com a demandants d'ocupació agrícola.  
El contracte es podrà estipular per a una o diverses campanyes agrícoles, sempre que les jornades de treball previstes en aquestes equivalguen a una ocupació de tres mesos al llarg de la vida de la relació contractual, i a aquest efecte, s'entendrà que cada mes equival a vint-i-una jornades d'ocupació.  
Si la durada del contracte o el seu equivalent previst en jornades agrícoles, era superior a tres mesos, la quantia de la subvenció s'incrementarà proporcionalment, sense que, en cap cas, aquesta no podrà excedir de 320.000 PTA.  
Aquesta ajuda sols es concedirà per aquelles contractacions que, perquè es dediquen a la posada en producció de terrenys abandonats o subexplotats en relació a les seues capacitats productives o de generació de col·locació o d'ocupació, perquè permeten una major utilització de les estructures o instal·lacions de l'entitat, perquè siguen realitzades per cooperatives afectades per disminucions de la producció degudes a esdeveniments fortuïts o de força major, com els climàtics, metereològics, o les plagues o malalties, o en una altra forma semblant activen recursos ociosos de la cooperativa contractant o que permeten una major utilització econòmica i social dels recursos susceptibles d'aprofitament cooperatiu en l'àmbit d'actuació de l'entitat.  
2. S'addiciona l'epígraf 2. Beneficiaris de l'article 5, un nou apartat amb la següent redacció:  
«D) Seran beneficiaris de les subvencions regulades en l'apartat C, del número 1, d'aquest article les cooperatives valencianes, sempre que celebren els contractes a què es refereix aquest durant l'any 1996».  
3. Es dóna una nova redacció al subapartat d), apartat B), del número 3, de l'article 5, que queda com segueix:  
«d) Quan se sol·liciten ajudes de quantia fixa per integració laboral de persones desocupades, els qui acrediten la identitat de la persona que s'integre laboralment en l'empresa com a soci treballador, o de treball, i la concurrència en ella d'alguna de les circumstàncies establertes en aquesta ordre perquè l'esmentada persona puga accedir a les ajudes per integració laboral de què tracta aquest article.  
Quan la integració es produesca a través d'una relació laboral de caràcter temporal amb una cooperativa valenciana, caldrà acreditar les circumstàncies específicament assenyalades en aquest article per a l'esmentat supòsit, adjuntar a aquesta acreditació el compromís de la cooperativa empleadora de no resoldre la relació laboral abans de la data del seu terme final de vigència o, si es produira la resolució per causes alienes a la seua voluntat, de tornar la part proporcional de la subvenció rebuda, llevat que, amb l'autorització prèvia de la Direcció General d'Economia Social i Cooperativisme, substituesca, el treballador el contracte del qual es resolga per un altre aturat en qui concórrega algun dels requisits exigits per a aquesta ajuda, fins completar el temps que falte de compliment al contracte resolt. L'entitat sol·licitant no necessitarà adjuntar a la seua instància els documents assenyalats amb les lletres g) i j).  
Les circumstàncies econòmiques o de l'ocupació que aconsellen o justifiquen, segons el que disposa aquesta ordre, la concessió d'ajudes a la contractació temporal, s'acreditaran mitjançant una memòria relativa a aquestes, a la qual s'adjuntarà la documentació que avalarà les asseveracions que s'hi contenen».  
4. S'insereix un nou paràgraf, com a quart, en l'article 10, amb el següent tenor:  
«Les ajudes establertes per integració laboral de caràcter temporal en cooperatives valencianes es consideraran justificades amb la presentació dels corresponents contractes i documents d'alta en la Seguretat Social».  
5. Es dóna una nova redacció al paràgraf tercer de l'article 14. Dotació pressupostària, que queda amb el següent text:  
«Les ajudes establertes en l'apartat B) de l'article tercer, desplegades en els apartats A), B) i D) de l'article cinquè, s'atendran, fins un import de 676.734.316 pessetes, amb càrrec a la línia de subvenció 402/000/96 "Integració laboral en cooperatives i societats anònimes laborals"».  
DISPOSICIONS FINALS  
Primera  
Aquesta ordre entrarà en vigor en la data de la seua publicació al Diari Oficial de la Generalitat Valenciana.  
Segona  
Amb caràcter excepcional, s'estableix com a termini hàbil per sol·licitar les subvencions per contractació temporal, el de quinze dies des de l'entrada en vigor d'aquesta ordre.  
Tercera  
Les subvencions a la contractació temporal sols es concediran en la mesura en què ho permeta l'atenció de les sol·licituds d'ajuda presentades anteriorment a l'empara de l'article 5 de l'Ordre de 25 de març de 1996, de la Conselleria de Treball i Afers Socials.  
València, 22 d'octubre de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI